Nkenda ya 15: Nkento ya Lot
LOT na dibuta na yandi vandaka kuzinga kisika mosi na Abraham na insi ya Kana. Kilumbu mosi, Abraham tubaka na Lot nde: ‘Matiti ke dyaka mingi ve sambu na bitwisi na beto. Kana nge mezola, beto kabwana mpi konso muntu kudikwendila ndambu na yandi.’
Lot kutalaka insi. Yandi monaka kisika mosi ya kitoko yina vandaka na masa mpi matiti mingi sambu na bitwisi na yandi. Yau vandaka na District ya Yurdani. Lot kwendaka na ndambu yina, yandi, dibuta na yandi na bitwisi na yandi. Na nsuka, bau kwendaka kuvanda na Sodome.
Bantu ya Sodome vandaka mbi mingi. Lot yina vandaka muntu ya mbote, kumonaka mpasi mingi na ntima na yandi sambu na nkadilu na bau. Nzambi mpi kumonaka nsoni mingi sambu na yau. Yandi tindaka bawanzyo zole sambu na kuzabisa Lot ngindu na yandi ya kufwa Sodome mpi mbanza yankaka yina vandaka na lweka, Gomore.
Bawanzyo songaka Lot nde: ‘Sasuka! Baka nkento na nge ti bana na nge yonso zole ya bankento mpi beno kwenda!’ Sambu Lot na dibuta na yandi vandaka kusukinina, bawanzyo bakaka bau na maboko mpi kubasisaka bau na mbanza. Na nima, wanzyo mosi kutubaka nde: ‘Beno kudigulusa! Beno tala ve na nima. Beno bumbana na bangumba kana ve beno tafwa.’
Lot na bana na yandi ya bankento kulemfukaka: bau tinaka Sodome. Bau kutelamaka na kisika mosi ve mpi bau talaka ve na nima. Kansi nkento ya Lot kukolamaka. Na nima ya kamwa ntangu, yandi telemaka mpi talaka na nima. Sambu na yau, yandi kumaka ditadi ya mungwa. Keti beno kemona yandi awa na kifwanisu?
Nkenda yai ya Bible kepesa beto dilongi mosi. Yau kemonisa beto nde Nzambi kegulusaka bantu yina kelemfukilaka yandi, kansi bayina kelemfukaka ve tafwa.
Kuyantika 13: 5- 13; 18: 20- 33; 19: 1-29; Luka 17: 28- 32; 2Piere 2: 6-8.
Bangyufula
- Sambu na nki Abrahami ti Loti kukabwanaka?
- Sambu na nki Loti kuponaka na kuzinga na Sodomi?
- Bantu ya Sodomi kuvandaka ti bikalulu ya nki mutindu?
- Inki lukebisu bawanzyo zole kupesaka Loti?
- Sambu na nki nkento ya Loti kukumaka ditadi ya mungwa?
- Inki dilongi beto lenda baka na mambu yina kubwilaka nkento ya Loti?
Bangyufula ya ngika
- Tanga Kuyantika 13:5-13.
Na yina metala kubongisa makambu yina kebwaka na kati ya bantu, inki dilongi beto lenda baka na mbandu ya Abrahami? (Kuy.13:8, 9; Roma 12:10; Filp 2: 3, 4)
- Tanga Kuyantika 18:20-33.
Inki mutindu mambu yina Yehowa kusalaka sambu na Abrahami kepusa beto na kutula ntima nde Yehowa ti Yezu tasambisa bantu na lunungu yonso? (Kuy. 18:25, 26; Mat. 25:31-33)
- Tanga Kuyantika 19:1-29.
Disolo yai ya Biblia kemonisa nki na yina metala mutindu Nzambi ketadilaka kuvukisa nitu babakala bo na bo? (Kuy. 19:5, 13; Levi 20:13)
Inki luswaswanu beto kemona na mambu yina Loti ti Abrahami kusalaka na lutwadisu yina Nzambi kupesaka bo, mpi nki dilongi beto lenda baka na dyambu yai? (Kuy. 19:15, 16, 19, 20; 22:3)
- Tanga Luka 17:28-32.
Inki nkadilu ya ntima nkento ya Loti kuvandaka na yo na yina metala bima ya kinsuni, mpi nki mutindu dyambu yai kele lukebisu sambu na beto? (Luka 12: 15; 17:31, 32; Mat. 6: 19- 21, 25)
- Tanga 2 Piere 2:6-8.
Sambu na kulanda mbandu ya Loti, inki nkadilu beto fwete vanda ti yo na yina metala inza ya mezyunga beto yina kezitisaka ve Nzambi? (Ezek. 9:4; 1 Yoa. 2:15-17)
kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn cjk_Latn kon_Latn kon_Latn kon_Latn